Bausti ar leisti rinktis:

**Kaip mokyti vaiką susidurti su pasekmėmis?**

Siūlome susipažinti su vienu iš auklėjimo metodų, ugdant paties vaiko atsakomybės jausmą. Šis metodas vadinamas natūralios (arba loginės) elgesio pasekmės panaudojimas.

Kas atsitinka šeimininkei, jeigu ji pamiršta orkaitėje kepantį pyragą? Pyragas sudega. Tai yra natūrali jos užmaršumo pasekmė. Sudegusių pyragų tiek suaugusiojo, tiek vaiko gyvenime pasitaiko kiekvieną dieną. Tačiau suaugusieji kantriai taiso ir savo, ir vaiko klaidas. Vaiką dažnai nubaudžia, bet vaiko elgesio rezultatus ištaiso patys. Norėdami užbėgti galimiems nemalonumams už akių, suaugusieji be perstojo kartoja: „Nedaryk to ar šito“, o vaikas, girdėdamas „daryk“ ar „nedaryk“, gali suvokti tai kaip įsakymą ir tam priešintis. Įžvalgūs pedagogai siūlo pasinaudoti tuo, ką negero vaikas jau nuveikė ir leisti jam pačiam susidurti su savo elgesio pasekme (kaip šeimininkė su sudegusiu pyragu). Tada, patyręs šios pasekmės išgyvenimą vaikas pats galės spręsti, kaip jam elgtis ateityje.

Pavyzdys Nr. 1

Dešimties metų Alfredas dažnai pamiršta pasiimti mamos paruoštus pietus. Mama, tai pastebėjusi, pati nuneša maistą į mokyklą. Ji priekaištauja sūnui, kad jai sunku tai daryti. Alfredas nepatenkintas išklauso priekaištų ir vėl daro tą patį. Kokia būtų pietų užmiršimo **natūrali pasekmė**? Žinoma, būti alkanam. Mama galėtų pasakyti sūnui, kad ji neprivalo nešioti jam sumuštinius, o kai jis vėl juos pamirštų, ji paprasčiausiai galėtų ignoruoti šį faktą. Alfredas, manydamas, kad mamos pareiga rūpintis, ar jis pavalgęs, galėtų supykti. Bet ji galėtų ramiai atsakyti: „Man labai gaila, kad tu pamiršai paketėlį“. Taigi pati mintis leisti vaikui likti alkanam atrodo labai žiauri, juk kaip nemalonu yra jausti alkį. Bet šis nemalonumas geriau padėtų prisiminti pietus, negu mamos reikalavimai. Taip būtų išvengta įtemptų mamos ir sūnaus santykių, kas pakenktų labiau, nei alkio jausmas. Tačiau yra vienas **labai svarbus momentas**, kuris gali sugadinti natūralios pasekmės poveikį. Jeigu mama parodytų savo džiaugsmą ar pyktį, kad sūnus liko alkanas tokiais žodžiais: „Galbūt tai bus tau pamoka“, ji pasekmės poveikį paverstų bausme. Kalbantis reikia būti labai atidžiam ir neįpainioti savo nuomonės, emocijų, o palikti veikti tik pačią pasekmę, šiuo atveju – alkį. Svarbiausia ne tai, ką mes manome ar jaučiame, o ką pats vaikas išgyvens ir suvoks, susidūręs su problema. Kitaip pokalbis gali pavirsti į grasinimą, kritikavimą ar santykių aiškinimąsi.

**PAGRINDINIAI SKIRTUMAI TARP BAUSMĖS IR LOGINĖS PASEKMĖS**

**BAUSMĖ**

|  |  |  |  |
| --- | --- | --- | --- |
|  | **Apibūdinimas** | **Pagrindinė mintis, perteikiama vaikui** | **Tikėtini rezultatai (vaiko elgesys, jausmai)** |
| 1. | Pabrėžiama asmeninio autoriteto galia | „Daryk, ką liepiau, nes aš taip pasakiau“ | Pasipriešinimas. Keršto troškimas. Vidinės drausmės stoka.Nuolankumas, bailumas. Neatsakingumas. |
| 2. | Retai susijusi su poelgiu, išreiškia valdingumą | „Aš tau parodysiu!“ „Tu užsitarnavai būti nubaustas!“ | Įsižeidimas. Noras keršyti. Baimė. Sumišimas. Pasipriešinimas. |
| 3. | Pateikiamas moralinis įvertinimas | „Tu blogas!“ „Aš negaliu tavęs tokio mylėti“ | Vaikas jaučiasi įskaudintas, kaltas. Kyla noras atsakyti tuo pačiu. |
| 4. | Pabrėžiamas ankstesnis elgesys | „Tu amžinai nieko neišmoksti“ „Niekada negalima tavimi pasitikėti!“ | Vaikas jaučiasi atstumtas. Jaučia, jog nesugeba priimti gero sprendimo. |
| 5. | Atvira arba paslėpta nepagarba, jėgos panaudojimas, grasinimas nemylėti | „Kada tu pasikeisi?“ „Mano vaikas negali daryti tokių dalykų!“ | Baimė. Pasipriešinimas. Kaltės jausmas. Noras „atsilyginti“. |
| 6. | Reikalaujama paklusnumo | „Tavo nuomonė nesvarbi“ „Tu nesugebi priimti jokio sprendimo“ | Pasipriešinimas. Demonstratyvus sutikimas. |

**LOGINĖ PASEKMĖ**

|  |  |  |  |
| --- | --- | --- | --- |
|  | **Apibūdinimas** | **Pagrindinė mintis, perteikiama vaikui** | **Tikėtini rezultatai (vaiko elgesys, jausmai)** |
| 1. | Pabrėžiama tarpasmeninių santykių realybė | „Aš tikiu, kad tu pats išmoksi gerbti kitų teises“ | Bendradarbiavimas. Pagarba sau ir kitiems. Vidinė drausmė. |
| 2. | Logiškai susijusi su netinkamu poelgiu; remiasi sveiku protu | „Aš tikiu, kad tu pats padarysi atsakingus sprendimus“ | Mokymasis iš patyrimo. Atsakingumas. |
| 3. | Pagarba vaikui; veikėjas nesutapatinamas su poelgiu | „Tu esi vertingas asmuo“ | Vaikas jaučia, jog yra vertinamas net tuomet, kai jo elgesys nėra priimtinas. |
| 4. | Dėmesys kreipiamas į esamą ir būsimą elgesį | „Tu gali savimi pasirūpinti“ | Vaikas išmoksta vertinti save ir kontroliuoti savo elgesį |
| 5. | Rodoma pagarba ir gera valia | „Man nepatinka tai, ką tu darai, bet aš myliu tave“ | Vaikas jaučiasi saugus, užtikrintas tėvų meile ir parama. |
| 6. | Leidžiama pasirinkti | „Tu pats gali nuspręsti“ | Išaugęs sumanumas. Atsakingi sprendimai. |

Pavyzdys Nr. 2

Pats gyvenimas diktuoja **natūralias pasekmes** ir jos yra visada efektyvios. Tuo tarpu **loginės pasekmės** ne visada efektyvios, nes vaikų mąstymas kitoks, nei suaugusiųjų. Be to, tėvų argumentai dažnai pavirsta kerštu ir grasinimais. Visgi gyvenime natūralios pasekmės gali būti perdaug pavojingos arba jų rezultato gali tekti labai ilgai laukti. Todėl tėvai, remdamiesi logika, gali subtiliai sugalvoti loginę pasekmę. Trimetę Kotryną mama išleidžia vieną pažaisti į kiemą. Bet mergaitė vis išbėga į gatvę. Mamai reikia nuolatos ją sekti ir parsivesti iš gatvės į kiemą. Įkalbinėjimai nepadeda. Natūrali jos elgesio pasekmė būtų nelaimė gatvėje, žinoma, niekas neleis, kad taip atsitiktų. Šiam atvejui mama galėtų sukurti loginę elgesio pasekmę: „Jeigu tu nenori žaisti kieme, tu negali eiti į lauką“. Kai Kotryna pirmą kartą išbėgs į gatvę, mama turi pasakyti šią frazę ir parsivesti ją namo. Jeigu mama sako: „Tu nenori likti kieme“, ji pabrėžia mergaitės teisę rinktis. „Jeigu norėsi būti kieme, galėsi išeiti į lauką kitą kartą“, - po kelių tokių pakartojimų mama gali kelias dienas neleisti mergaitės į lauką. Svarbiausia, kad vaikui būtų leidžiama bandyti iš naujo, kad jis tikėtų mamos žodžiais ir jaustų, kas nuo jo paties priklauso. Žinoma, mergaitė pyks ir protestuos parvedama iš gatvės. Tik aiški ir tvirta mamos nuomonė gali leisti mergaitei suprasti, kaip ji pati gali sau padėti.

Labai skaudu matyti, kai mano vaikui nepasiseka, kai jam sunku. Tačiau galima į tai žiūrėti su priekaištais sau („aš kaltas“) ar priekaištais vaikui („jis žioplas“). Bet galima žiūrėti ir su meile ir pagarba, pripažįstant vaiko teisę suklysti. Tada mes tarsi sakome jam: „Aš tikiu tavimi, tu gali pabandyti dar kartą. O jeigu bus per sunku – aš tau padėsiu“. Tam ir skirtas natūralios (arba loginės) elgesio pasekmės metodas. Suaugusieji irgi klysta, bet nenorėtumėm, kad kas nors už mus nugyventų mūsų gyvenimą. Juk labai svarbu, kad kas nors mumis tikėtų, kai mes vėl ir vėl bandysime kepti tuos pyragus.

Informaciją parengė psichologo asistentė Ieva Butauskaitė

Informacijos šaltinis: Šikaitė, V. (1992). *Psichologija Tau,* 3.